2. Záväzná časť POH SR do roku 2005

Záväzná časť POH SR do roku 2005 obsahuje ciele vzťahované na nakladanie s:

–	odpadmi podľa kategórií (N/O),
–	vybranými komoditami a z nich odvodené odpady,
–	biologicky rozložiteľnými odpadmi (BRO),

a ďalej:

–	organizačné, technologické a výrobné opatrenia na obmedzovanie vzniku odpadov,
–	opatrenia na znižovanie biologicky rozložiteľných odpadovo ukladaných na skládky.

Z uvedených dôvodov je vyhodnotenie záväznej časti POH SR do roku 2005 uskutočnené v zmysle tohto jej členenia.

Komodity pre záväznú časť POH SR do roku 2005

V súlade s uskutočnenými legislatívnymi úpravami je potrebné skladbu komodít upraviť nasledujúco:

1.   opotrebené batérie a akumulátory
2.   odpadové oleje
3.   opotrebovaných pneumatiky
4.   odpady z viacvrstvových kombinovaných materiálov (VKM)
5.   odpady z elektrických a elektronických zariadení
6.   odpady z polyetyléntereftalátu (PET)
7.   odpady z polyetylénu (PP)
8.   odpady z polypropylénu (PP)
9.   odpady z polystyrénu (PS)
10. odpady z polyvinylchloridu (PVC)
11. svetelné zdroje s obsahom ortuti
12. odpady z papiera
13. odpady zo skla
14. staré vozidlá
15. odpady z kovových obalov
16. biologicky rozložiteľné odpady (pôvodne pod číslom 15)

Aktuálny stav nakladania s jednotlivými komoditami je uvedený v rámci vyhodnotenia smernej časti POH SR do roku 2005. Vzhľadom na právnu úpravu nakladania so stavebnými odpadmi a odpadmi z demolácií (zákon č. 24/2004 Z. z., ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých predpisov v znení neskorších predpisov) sa pre POH SR na roky 2006 - 2010 navrhuje zaradiť medzi osobitne sledované "prúdy odpadov" aj stavebné odpady a odpady z demolácií, a ďalej kaly z čistiarní odpadových vôd (ČOV).

Údaje o prúdoch odpadov

Vývoj vzniku odpadov v období rokov 2000 - 2004 v SR dokumentuje tabuľka č. 3. Z dôvodov vývoja právnej úpravy kategorizácie odpadov je pre rok 2000 použité ešte bilancovanie podľa troch kategórií: Z (zvláštny odpad), N (nebezpečný odpad) a O (ostatný odpad).

Tab. č. 3 - Vznik odpadov v SR v rokoch 2000 - 2004
Rok	Množstvo odpadu
t	Množstvo nebezpečného odpadu	
		t	%	
2000*	13 748 184	1 365 812	9,9	
2001	13 765 180	1 657 729	12,1	
2002	16 110 431	1 257 836	7,8	
2003	17 370 064	1 257 591	7,5	
2004	15 906 979	1 021 201	6,4	
Zdroj: SAŽP (RISO)

Napriek tomu, že sledovanie vývojových trendov týkajúcich sa vzniku odpadov v SR je čiastočne ovplyvnené správnosťou a postupným spresňovaním bilancovania odpadov, pozitívny trend, ktorý sa prejavuje znižovaním podielu nebezpečného odpadu na celkovom množstve vznikajúceho odpadu) je predovšetkým výsledkom realizácie opatrení prijatých na plnenie cieľov doterajších POH SR so zameraním na predchádzanie vzniku odpadov a obmedzovanie ich tvorby, ktoré je prioritne zamerané na nebezpečné odpady.

Vývoj v oblasti nakladania s odpadmi podľa kategórií (základné prúdy odpadov) posúdený porovnaním skutkového stavu za rok 2004 s plánovaným stavom pre rok 2005 podľa POH SR do roku 2005 (priebežné hodnotenie) dokumentuje tabuľka č. 4.

Tab. č. 4 - Plnenie cieľov nakladania s odpadmi v 2004 (podľa kategórií)
Odpady podľa kategórie	Zhodnocovanie
v %	Zneškodňovanie
v %	
Iné metódy
	
	materiálové	energetické	spaľovaním*	skládkovaním		
Rok 2005 (cieľ podľa POH SR do roku 2005)	
SPOLU	70	5	1	24	-	
Nebezpečné	30	2	5	63	-	
Ostatné	70	5	0	25	-	
Rok 2004 (skutočnosť)	
SPOLU	45,80	3,40	0,48	27,8	22,52	
Nebezpečné	24,93	3,12	4,78	11,5	55,27	
Ostatné	47,69	3,42	0,17	29,0	19,72	
*spaľovanie odpadu bez energetického využitia				Zdroj: SAŽP (RISO)

Predpokladané plnenie cieľov po skončení POH SR do roku 2005 je podľa priebežného hodnotenia za rok 2004 nasledujúce:

–	70% materiálové zhodnocovanie odpadov (bez rozdielu kategórie odpadu) sa nepodarí splniť, čo platí aj o ostatnom odpade,
–	pravdepodobné je splnenie cieľa materiálového zhodnocovania nebezpečných odpadov stanovené na 30 %
–	je vysoko pravdepodobné, že cieľ dosiahnuť 5% energetické zhodnocovanie odpadov sa podarí (najmä zásluhou spoluspaľovania odpadov) splniť,
–	množstvo odpadu zneškodňované spaľovaním kleslo celkovo pre odpady pod 1 %, t.j. cieľ bude splnený (zatiaľ sa nepodarilo úplne vylúčiť spaľovanie ostatného odpadu),
–	v prípade nebezpečného odpadu množstvo skládkovaného odpadu výrazne kleslo pod stanovený limit (63 %), čím sa cieľ splnil,
–	v prípade ostatného odpadu je úroveň skládkovania stále vyššia ako stanovený cieľ (25 %), a predovšetkým pre komunálny odpad je nepravdepodobné dosiahnuť v roku 2005 ukladanie tohto odpadu na skládky v množstve 50 % z celkovo vzniknutého KO.

Vyhodnotenie plnenia cieľov podľa prúdov odpadov stanovených pre rok 2005 (oproti roku 2000) je z viacerých dôvodov sťažené. Vzhľadom na dynamický rozvoj recyklačných kapacít je exaktné vyhodnotenie podmienené dostupnosťou údajov za rok 2005, ktoré však budú k dispozícii až približne v polovici roka 2006.
Možnosť exaktne sledovať prúdy odpadov si vyžiada prijať účinné opatrenia, ktorými sa zabezpečí zodpovedný prístup pôvodcu odpadu k vyplňovaniu tlačiva o vzniku odpadov a nakladaní s ním (príloha č. 4 k vyhláške MŽP SR č. 283/2001 Z. z. o vykonaní niektorých ustanovení zákona odpadoch v znení neskorších predpisov) ako aj evidenčných listov, ktoré vypĺňajú prevádzkovatelia zariadení na nakladanie s odpadmi (príloha č. 6 a príloha č. 7 k tej istej vyhláške). 
Najväčší problém je identifikovať prúdy odpadov pre odpady z jednotlivých polymérov (PE, PP, PS, PET a PVC), keďže evidencia odpadov podľa súčasne platného katalógu odpadov to neumožňuje.

Biologicky rozložiteľné odpady

V kontexte so zameraním cieľa sa jeho plnenie zameriava na odpady zo septikov a žúmp a odpadu zo zelene. Ako je uvedené v POH SR do roku 2005 „nakladanie s biologicky rozložiteľnými odpadmi závisí od nakladania s komunálnymi odpadmi s cieľom znižovať ich skládkovanie“. Uvedené znamená zlepšovať pomer materiálového zhodnocovania BRO v KO a zneškodňovania spaľovaním v prospech materiálového zhodnocovania. Cieľom bolo dosiahnuť
35 %-tné materiálové zhodnocovanie BRO a 20 %-tné energetické zhodnocovanie.
Z údajov o množstve vzniknutého BRO za rok 2004 v KO (podľa ŠÚ SR) k množstvu uvažovanému v POH SR do roku 2005 je zrejmé, že pôvodné odhady je potrebné korigovať (uvažovalo sa o vzniku 1 170 tis. t BRO v KO, čo by znamenalo pri vzniku 1 475 tis. t KO v roku 2004 až 80 %-tný podiel BRO v KO, čo je nereálne).
Pre POH SR na roky 2006 - 2010 je potrebné lepšie stanoviť cieľ so základnou požiadavkou na presné vymedzenie BRO, ktoré sa zahrnú do plnenia cieľa stanoveného pre BRO v KO.
Upozorniť treba na skutočnosť, že BRO vznikajú vo významných množstvách mimo komunálnej sféry a týmto odpadom treba venovať pozornosť ako celku, bez ohľadu na charakter ich zdrojov (variabilnosť biodegradačných technológií umožňuje súčasne spracovať BRO z KO ako aj z priemyslu, resp. pôdohospodárstva).

Organizačné, technologické a výrobné opatrenia na obmedzovanie vzniku odpadov

V tejto časti POH SR do roku 2005 boli za najdôležitejšie možnosti obmedzenia vzniku odpadov uvedené tieto nástroje: zavádzanie systémov environmentálneho manažérstva, environmentálne označovanie výrobkov, integrovaná výrobková politika, informovanosť obyvateľstva a jeho výchova k environmentálne orientovanému správaniu pri nákupe výrobkov a využívaní služieb.

K možnosti ovplyvniť množstvo odpadov vznikajúcich vo výrobnom procese čistejšími technológiami a environmentálnym manažérstvom uvádzame nasledujúce.
Sprísňujúce sa legislatívne požiadavky na ochranu životného prostredia vyúsťujú k prijímaniu opatrení, ktorých pozitívnym dôsledkom je zvyšovanie technickej a technologickej úrovne prevádzok, ktorá dlhodobo v SR zaostávala za vyspelými krajinami. Podniky - pôvodcovia odpadov, ktoré mali záujem obstáť v náročnom konkurenčnom prostredí samé vstupovali do aktivít obmedzujúcich vznik odpadov, spotrebu surovín a energie a celkovo viedli k efektívnejšiemu riadeniu a zníženiu zaťaženia podnikov v dôsledku neplnenia environmentálnych noriem. Cestou k lepším hospodárskym výsledkom sa stalo zavádzanie systémov kvality s environmentálnou orientáciou podľa STN EN ISO 14001: 2004 Environmentálne manažérstvo. Špecifikácia s návodom na použitie a v rámci EÚ systému EMAS o environmentálnom manažérstve a audite (v SR upravené zákonom č. 468/2002 Z.z. o systéme environmentálne orientovaného riadenia a audite) a uplatňovanie nástrojov (napr. projektov čistejšej produkcie), ktoré vedú k dosiahnutiu zhody úrovne všetkých činností zahrnutých do systému kvality s kritériami stanovenými pre získanie osvedčenia o zavedení o systému. Počet subjektov s certifikovaným EMS podľa STN EN ISO 14001 postupne v SR rastie a k 31.12.2005 ide už o 240 organizácií zo všetkých oblastí pôsobnosti, pričom 18 z nich sa priamo zaoberá nakladaním s odpadmi (z toho sú 4 skládky odpadov). Z hľadiska cieľov odpadového hospodárstva sú dôležité certifikácie najvýznamnejších pôvodcov odpadov v SR (napr. SLOVNAFT, a. s. Bratislava, US Steel Košice, Slovenské elektrárne, a. s., Volkswagen Slovakia, a. s. Bratislava atď.).

Dobrovoľným nástrojom environmentálnej politiky, ktorý bol zavedený s cieľom znížiť zaťaženie životného prostredia výrobkami po skončení ich životnosti je Program environmentálneho hodnotenia a označovania výrobkov - PEHOV (v zmysle zákona č. 469/2002 Z. z. o environmentálnom označovaní výrobkov), ktorý sa v SR reálne realizuje od roku 1997. Napriek určitým problémom s uplatňovaním tohto dobrovoľného nástroja získali výrobcovia k 31. 12. 2005 právo používať značku "Environmentálne vhodný výrobok" (EVV) pre celkom 93 výrobkov (z 8 výrobkových skupín), pričom doteraz bolo riešené environmentálne kritériá pre 28 výrobkových skupín. Celkom 4 výrobkové skupiny bezprostredne súvisia s ochranou životného prostredia (napr. mleté vápence na odsírenie) alebo sú vyrábané z odpadu (recyklované papierové vlákna alebo posypové materiály na zimnú údržbu).
Aj PEHOV prispieva k plneniu cieľov odpadového hospodárstva nielen preventívne, ale aj vo fáze, kedy sa výrobok stáva odpadom.

Pre kvantifikáciu množstvo odpadov, o ktoré sa znížilo ich množstvo vo výrobnej oblasti zásluhou uvedených prístupov chýbajú relevantné podklady. Exaktné vyhodnotenie takéhoto vzťahu by si vyžiadalo náročné analýzy u jednotlivých pôvodcov odpadov, ktoré optimalizovali svoje výroby riešením projektov čistejšej produkcie a získaním certifikátov o zavedení systémov EMS podľa ISO 9000, resp. ISO 14001, prípadne EMAS. Je však nesporné, že tieto prístupy vedú k znižovaniu množstva vo vstupných surovinách, znižovaniu energetickej náročnosti výrob a emisií všetkého druhu, predovšetkým odpadov. 

Významným nástrojom dosahovania požadovaných efektov na splnenie kritérií podľa EMS, resp. EMAS je zavádzanie najlepších dostupných technológií (BAT, resp. BATNEEC) do výroby ako aj do infraštruktúry odpadového hospodárstva. Aktuálny právny stav v SR prakticky neumožňuje schváliť technológiu, ktorá by nespĺňala kritéria pre BAT/BATNEEC, resp. normy ochrany životného prostredia (zákon o IPKZ).
Odstraňovanie nedostatkov vo výrobných podnikoch vedú aj projekty čistejšej produkcie. Od svojho vzniku realizovalo Slovenské centrum čistejšej produkcie s. r. o. (SCČP) celkom 120 takýchto projektov, pričom platí, že požadované efekty možno dosiahnuť aj výlučne organizačnými opatreniami bez potreby finančných prostriedkov.

Problematika integrovanej výrobkovej politiky nie je zatiaľ v podmienkach SR rozvinutá tak, aby sa dalo hovoriť o jej efektívnou pôsobení. Jednou z možností, ako prispieť k jej uplatňovaniu v praxi je zaviesť legislatívnu podporu tzv. zelenému obstarávaniu.

Opatrenia na znižovanie množstva biologicky rozložiteľných odpadov ukladaných na skládky odpadov

Opatrenia prijaté na znižovanie množstva biologicky rozložiteľných odpadov (uvedených v POH SR do roku 2005) možno označiť za dostatočné, avšak ich účinnosť sa vzhľadom na krátkosť času od zavedenia do praxe, a tiež skutočnosť, že chýbajú bilancie o vzniku odpadov a nakladaní s ním za rok 2005, sa v aktuálnom čase nedajú exaktne vyhodnotiť.

Prijaté opatrenia možno rozdeliť podľa úrovne plnenia nasledujúco:

Splnené opatrenia:
–	znevýhodniť skládkovanie BRO primeraným ekonomickým nástrojom,
–	špecifikovať výklad pojmu „biologicky rozložiteľné odpady“ a metodicky usmerniť výpočty ich obsahu v KO.

Čiastočne splnené/plnené:
–	zvýšiť separovaný zber BRO v domácnostiach a obciach,
–	podporiť separovaný zber BRO ekonomickým nástrojom,
–	hľadať nové nástroje na podporu separovaného zberu a zhodnocovania BRO kompostovaním,
–	prevádzkovať kompostárne vyrábajúce kompost vyhovujúci príslušným STN tak, aby bol konkurencie schopný.

Nesplnené:
–	vybudovať dostatočnú kapacitu na kompostovanie,
–	zaviesť jednotný systém kontroly zloženia KO v obciach,
–	vypracovať jednotný metodický postup na evidovanie množstva BRO zneškodňovaných skládkovaním,
–	pripraviť legislatívny nástroj na zákaz skládkovania odpadov zo zelene.